ข้อบังคับการประปานครหลวงข้อบังคับการประปานครหลวงฉบับที่๘๙ว่าด้วยการรับ - จ่าย การเก็บรักษาเงินพ.ศ.๒๕๓๐(แก้ไขเพิ่มเติมโดยข้อบังคับการประปานครหลวงฉบับที่ ๙๙ และ ๑๐๕)---------------- โดยที่เห็นเป็นการสมควรแก้ไขปรับปรุงวิธีปฏิบัติเกี่ยวกับการรับ- จ่าย การเก็บรักษาเงินของการประปานครหลวง ให้เป็นไปโดยเรียบร้อย รัดกุมและสะดวกเกี่ยวกับการปฏิบัติทางหลักฐานการบัญชี ฉะนั้น อาศัยอำนาจตามความในมาตรา ๒๔ (๑)แห่งพระราชบัญญัติการประปานครหลวง พ.ศ. ๒๕๑๐ ซึ่งแก้ไขเพิ่มเติมโดยพระราชบัญญัติการประปานครหลวง(ฉบับที่ ๓) พ.ศ. ๒๕๒๒ และ มาตรา ๔๙แห่งพระราชบัญญัติการประปานครหลวง พ.ศ. ๒๕๑๐ คณะกรรมการการประปานครหลวง จึงวางข้อบังคับไว้ดังต่อไปนี้ ข้อ๑ ข้อบังคับนี้เรียกว่า"ข้อบังคับการประปานครหลวง ฉบับที่ ๘๙ ว่าด้วยการรับ - จ่าย การเก็บรักษาเงิน พ.ศ. ๒๕๓๐" ข้อ๒ ให้ยกเลิก (๑)ข้อบังคับการประปานครหลวง ฉบับที่ ๒๔ ว่าด้วย การรับ - จ่าย การเก็บรักษาเงิน พ.ศ. ๒๕๑๗ (๒)ข้อบังคับการประปานครหลวง ฉบับที่ ๓๕ ว่าด้วย การรับ - จ่าย การเก็บรักษาเงิน พ.ศ. ๒๕๑๘ (แก้ไขเพิ่มเติม ฉบับที่ ๒๔ ครั้งที่๑) (๓)ข้อบังคับการประปานครหลวง ฉบับที่ ๓๖ ว่าด้วย การรับ - จ่าย การเก็บรักษาเงิน พ.ศ. ๒๕๑๘ (แก้ไขเพิ่มเติม ฉบับที่ ๒๔ ครั้งที่๒) (๔)ข้อบังคับการประปานครหลวง ฉบับที่ ๔๕ ว่าด้วย การรับ - จ่าย การเก็บรักษาเงิน พ.ศ. ๒๕๑๙ (แก้ไขเพิ่มเติม ฉบับที่ ๒๔ ครั้งที่๓) (๕)ข้อบังคับการประปานครหลวง ฉบับที่ ๕๖ ว่าด้วย การรับ - จ่าย การเก็บรักษาเงิน พ.ศ. ๒๕๒๒ (แก้ไขเพิ่มเติม ฉบับที่ ๒๔ ครั้งที่๔) (๖)ข้อบังคับการประปานครหลวง ฉบับที่ ๖๖ ว่าด้วย การรับ - จ่าย การเก็บรักษาเงิน พ.ศ. ๒๕๒๓ (แก้ไขเพิ่มเติม ฉบับที่ ๒๔ ครั้งที่๕) (๗)ข้อบังคับการประปานครหลวง ฉบับที่ ๗๖ ว่าด้วย การรับ - จ่าย การเก็บรักษาเงิน พ.ศ. ๒๕๒๖ (แก้ไขเพิ่มเติม ฉบับที่ ๒๔ ครั้งที่๖) (๘)ข้อบังคับการประปานครหลวง ฉบับที่ ๘๔ ว่าด้วย การรับ - จ่าย การเก็บรักษาเงิน พ.ศ. ๒๕๒๘ (แก้ไขเพิ่มเติม ฉบับที่ ๒๔ ครั้งที่๗) (๙) ข้อบังคับการประปานครหลวง ฉบับที่ ๘๘ว่าด้วย การรับ - จ่าย การเก็บรักษาเงิน พ.ศ. ๒๕๒๘ (แก้ไขเพิ่มเติม ฉบับที่ ๒๔ ครั้งที่๘) ระเบียบหรือคำสั่งใดเกี่ยวกับการรับ- จ่าย การเก็บรักษาเงินของการประปานครหลวง ในส่วนที่ขัดแย้งกับข้อบังคับนี้ให้ใช้ข้อบังคับนี้แทน ข้อ ๓ข้อบังคับนี้ให้ใช้บังคับตั้งแต่วันที่ ๒๑ ธันวาคม ๒๕๓๐ เป็นต้นไป ข้อ ๔ให้ผู้ว่าการรักษาการตามข้อบังคับนี้ และให้มีอำนาจวางระเบียบเพื่อปฏิบัติให้เป็นไปตามข้อบังคับนี้ ข้อ ๕ในข้อบังคับนี้ "คณะกรรมการ"หมายความว่า คณะกรรมการการประปานครหลวง "ผู้ว่าการ"หมายความว่า ผู้ว่าการการประปานครหลวง "พนักงานเก็บเงิน"หมายความว่า พนักงานรายได้ของสำนักงานประปาสาขาและสำนักงานผู้ใช้น้ำราชการซึ่งได้รับมอบหมายให้มีหน้าที่เก็บเงิน "พนักงานรับเงิน"หมายความว่า พนักงานรายได้ของสำนักงานประปาสาขาและสำนักงานผู้ใช้น้ำราชการ หรือพนักงานการเงิน กองการเงินฝ่ายการเงิน ซึ่งได้รับมอบหมายให้มีหน้าที่รับเงิน "ผู้ตรวจสอบการเก็บเงิน"หมายความว่า พนักงานของส่วนบริหารเงินรับกองการเงิน ฝ่ายการเงิน ซึ่งมีหน้าที่ตรวจสอบการเก็บเงินของการประปานครหลวง "ผู้ตรวจสอบบัญชี"หมายความว่า พนักงานตรวจสอบบัญชีของสำนักตรวจสอบ ซึ่งได้รับมอบหมายให้มีหน้าที่เป็นผู้ตรวจสอบบัญชีการประปานครหลวง "ใบเสร็จรับเงินทั่วไป"หมายความว่า แบบใบเสร็จรับเงิน (ฝบง. ๒๓) ซึ่งใช้เป็นหลักฐานการรับเงินอื่นนอกจากใบเสร็จรับเงินค่าน้ำประปา "ที่ทำการ"หมายความว่า สำนักงานใหญ่ และสำนักงานของการประปานครหลวง ที่ใช้เป็นที่ทำการนอกจากสำนักงานใหญ่ "หน่วยงาน"หมายความว่า หน่วยบังคับบัญชาระดับส่วนขึ้นไป หมวด ๑ การรับเงิน --------------- ส่วนที่ ๑ ใบเสร็จรับเงินทั่วไป -------------- ข้อ๖ ใบเสร็จรับเงินทั่วไป ให้ใช้ตามแบบที่ผู้ว่าการกำหนด ข้อ๗ ให้ผู้ว่าการกำหนดวิธีการเก็บรักษาใบเสร็จรับเงินทั่วไปที่ยังไม่ได้ใช้ไว้ในที่ปลอดภัยอย่าให้สูญหายและให้จัดทำบัญชีคุมไว้ให้ตรวจสอบได้ พร้อมทั้งควบคุมการเบิกจ่ายใบเสร็จรับเงินทั่วไปที่จ่ายให้หน่วยงานอื่น ข้อ๘เมื่อหน่วยงานใดมีความจำเป็นที่จะต้องใช้ใบเสร็จรับเงินทั่วไป ให้หัวหน้าหน่วยงานขอเบิกจากกองการเงิน โดยให้มีหลักฐานการรับ - จ่ายต่อกัน ให้กองการเงินพิจารณาจ่ายใบเสร็จรับเงินทั่วไปให้แก่หน่วยงานได้ตามที่เห็นสมควร โดยคำนึงถึงปริมาณและความจำเป็น ข้อ๙ ใบเสร็จรับเงินทั่วไปเล่มใดใช้หมดหรือไม่มีความจำเป็นต้องใช้อีกต่อไปให้หน่วยงานนำสำเนาใบเสร็จรับเงินที่ติดกับเล่มใช้แล้วหรือต้นขั้วใบเสร็จรับเงินที่ไม่มีความจำเป็นต้องใช้ เก็บรักษาไว้ในสถานที่ปลอดภัย อย่าให้สูญหายเป็นระยะเวลาไม่น้อยกว่า ๑๐ ปี เว้นแต่เห็นสมควรทำลายก่อนกำหนดเวลาดังกล่าว ก็ให้เสนอผู้ว่าการพิจารณาอนุมัติ ข้อ๑๐ใบเสร็จรับเงินทั่วไปฉบับใดไม่ใช้เพราะเขียนผิด หรือเพราะเหตุอื่นใดให้พนักงานรับเงินขีดฆ่ายกเลิก แล้วลงลายมือชื่อกำกับและให้คงติดไว้ทั้งต้นฉบับและสำเนาในเล่มครบทั้งชุด และให้เก็บรักษาไว้เช่นเดียวกับข้อ ๙ ส่วนที่ ๒ ใบเสร็จรับเงินค่าน้ำประปา ----------------- ข้อ๑๑ ใบเสร็จรับเงินค่าน้ำประปาให้ใช้ตามแบบที่ผู้ว่าการกำหนด ข้อ๑๒การเก็บรักษาใบเสร็จรับเงินค่าน้ำประปา ให้หน่วยงานผู้รับผิดชอบถือปฏิบัติเช่นเดียวกับการเก็บรักษาใบเสร็จรับเงินทั่วไปดังกล่าวในหมวด๑ เล่มที่ ๑ โดยอนุโลม ข้อ๑๓ใบเสร็จรับเงินค่าน้ำประปาที่กรอกข้อความแล้ว แต่ไม่ใช้เพราะเหตุใดก็ตาม ให้จัดทำบัญชีคุมและเก็บรักษาไว้จนกว่าจะทำลายโดยได้รับอนุมัติจากผู้ว่าการ ข้อ๑๔ ให้รองผู้ว่าการ (บริการ)หรือผู้ที่ได้รับมอบหมายจากรองผู้ว่าการ (บริการ)เป็นผู้สั่งยกเลิกใบเสร็จรับเงินค่าน้ำประปาที่ขอยกเลิกตามระเบียบที่การประปานครหลวงกำหนด ข้อ๑๕ให้ผู้ว่าการกำหนดวิธีการและผู้รับผิดชอบในการเก็บรักษาใบเสร็จรับเงินค่าน้ำประปาที่ยังมิได้รับชำระเงิน ข้อ๑๖ ใบเสร็จรับเงินค่าน้ำประปาตามข้อ๑๓, ข้อ ๑๔ และข้อ ๑๕ ให้เก็บรักษาไว้เพื่อการตรวจสอบความถูกต้องเป็นครั้งคราวโดยผู้ตรวจสอบบัญชี ส่วนที่ ๓ วิธีการรับเงิน ---------------- ข้อ๑๗ให้ผู้ว่าการวางระเบียบเกี่ยวกับการรับเงินทุกประเภทของการประปานครหลวง รวมทั้งวางข้อกำหนดในเรื่องดังต่อไปนี้ด้วย (๑)ข้อกำหนดว่าด้วยการให้พนักงานเก็บเงินนำเงินค่าน้ำประปาส่งที่ทำการหรือฝากธนาคารเป็นประจำวัน (๒)ข้อกำหนดว่าด้วยการปฏิบัติเกี่ยวกับการรับเงินชำระหนี้นอกที่ทำการ (๓)ข้อกำหนดว่าด้วยที่ทำการที่พนักงานเก็บเงินจะมารับใบเสร็จรับเงินไปจัดเก็บ และการนำส่งรายได้แต่ละวัน (๔)ข้อกำหนดว่าด้วยหลักฐานการรับ - จ่ายใบเสร็จรับเงิน ที่ส่งมอบให้พนักงานเก็บเงิน จำนวนสำเนาและการส่งสำเนาแก่หน่วยงานที่เกี่ยวข้อง (๕)ข้อกำหนดว่าด้วยแบบแสดงรายการรับเงินทุกประเภทที่พนักงานรับเงินนำส่งเป็นประจำวัน (๖)ข้อกำหนดเกี่ยวกับรายละเอียดต่าง ๆ เพื่อควบคุมการปฏิบัติงานทางการเงิน ระหว่างหน่วยงานที่เกี่ยวข้อง (๗)ข้อกำหนดว่าด้วยการให้ส่วนจัดเก็บและรับเงิน ตรวจสอบและเร่งรัดติดตามผลการเก็บรายได้ประจำวัน ข้อ๑๘ การรับเงินอื่น ๆ ทุกประเภทให้พนักงานรับเงินออกใบเสร็จรับเงินทั่วไปให้แก่ผู้ชำระเงินทุกครั้งที่ได้รับชำระโดยให้พนักงานรับเงินลงลายมือชื่อรับเงินร่วมกับหัวหน้าส่วนจัดเก็บและรับเงิน สำนักงานประปาสาขาหรือหัวหน้าหน่วยงานระดับส่วนที่มีหน้าที่จัดเก็บเงิน แล้วแต่กรณี ข้อ๑๙ให้กองการเงินจัดทำบันทึกการรับเงินประจำวัน พร้อมกับรวบรวมเอกสารหลักฐานเกี่ยวกับการรับเงินไว้และจัดทำสรุปรายการรับเงินและโอนเงินประจำเดือน ส่งให้กองบัญชีทั่วไป ภายใน ๕ วันทำการ ของเดือนถัดไปโดยมีหลักฐานการรับ - ส่ง ต่อกันไว้ด้วย ส่วนที่ ๔ การควบคุมเงินประจำวัน ------------------- ข้อ๒๐ ให้ผู้ว่าการวางระเบียบว่าด้วยวิธีปฏิบัติเกี่ยวกับเงินสด เงินฝากธนาคาร และการเก็บรักษาเงินคงเหลือประจำวัน ข้อ๒๑ ให้ผู้ตรวจสอบการเก็บเงินตรวจสอบรายงานการเก็บเงิน การรับเงินและหลักฐานที่เกี่ยวข้อง ภายในวันทำการแล้วจัดทำรายงานผลการตรวจสอบต่อผู้บังคับบัญชาโดยรายงานการรับเงิน ภายในวันทำการถัดไปแล้วส่งสำเนารายงานให้หน่วยงานที่รองผู้ว่าการ (บริการ) กำหนดด้วย ข้อ๒๒ให้กองการเงินทำรายงานการรับเงินประจำวันเกี่ยวกับการเงินสดและเงินฝากธนาคาร เสนอรองผู้ว่าการในสายงานหรือผู้ว่าการมอบหมาย ภายในวันทำการถัดไป นับตั้งแต่วันที่กองการเงินได้รับรายงานตามข้อ ๒๑ ข้อ๒๓รายงานการตรวจสอบของผู้ตรวจสอบการเก็บเงินตามข้อ ๒๑ ให้เก็บรักษาไว้เพื่อการตรวจสอบของผู้ตรวจสอบบัญชี ส่วนที่ ๕ การนำส่งเงินของหน่วยงาน --------------- ข้อ๒๔เงินรายรับทุกประเภทของหน่วยงานต่าง ๆ ให้นำส่งกองการเงินหากหน่วยงานใดมีความจำเป็นไม่สามารถที่จะนำเงินที่ได้รับส่งกองการเงินให้หัวหน้าหน่วยงานนำเงินเข้าบัญชีเงินฝากของการประปานครหลวงที่ธนาคารพาณิชย์ตามที่รองผู้ว่าการในสายงานหรือผู้ว่าการมอบหมายกำหนดก็ได้ การนำเงินส่งกองการเงินหรือเข้าบัญชีเงินฝากที่ธนาคาร ให้นำส่งภายในวันทำการที่รับเงินนั้นแต่ถ้ามีความจำเป็นที่จะนำส่งในวันทำการนั้นไม่ทัน ให้เก็บรักษาไว้ตามข้อ ๔๘ โดยอนุโลม และให้นำส่งภายในวันทำการถัดไป ทั้งนี้ให้นำส่งทั้งหมดโดยไม่หักไว้จ่ายเพื่อการใด ๆ ทั้งสิ้น ข้อ๒๕ในกรณีที่นำเงินเข้าบัญชีเงินฝากที่ธนาคารตามข้อ ๒๔ ให้นำส่งใบนำฝากเงินพร้อมเอกสารหลักฐานประกอบการเก็บเงินและรับเงินให้กองการเงินภายในวันทำการถัดไป ข้อ๒๖ รองผู้ว่าการ (บริหาร)จะอนุมัติการรับเงินทุกประเภทโดยใช้บริการของธนาคารก็ได้เมื่อเห็นสมควร ทั้งนี้ให้เป็นไปตามระเบียบที่ผู้ว่าการกำหนด ข้อ๒๗ ให้นำความในหมวด ๓ ส่วนที่ ๒มาใช้บังคับแก่การนำส่งเงินของหน่วยงานตามที่กำหนดในส่วนที่ ๕ นี้ด้วยโดยอนุโลม หมวด ๒ การจ่ายเงิน ---------------- ส่วนที่ ๑ การสั่งจ่ายเงิน ---------------- ข้อ๒๘ การจ่ายเงินให้จ่ายได้เฉพาะเพื่อกิจการและภายในขอบเขตแห่งวัตถุประสงค์ของการประปานครหลวง ภายในวงเงินงบประมาณ ข้อ๒๙ให้ผู้ว่าการเป็นผู้สั่งจ่ายเงินตามข้อ ๒๘ คราวหนึ่งได้ไม่เกินสองล้านบาท ถ้าการจ่ายเงินคราวหนึ่งเกินกว่าสองล้านบาทให้ขอรับอนุมัติจากคณะกรรมการก่อน การจ่ายเงินตามสัญญาหรือข้อผูกพันใดๆ ให้ผู้ว่าการมีอำนาจสั่งจ่ายได้ ข้อ๓๐ผู้ว่าการจะมอบอำนาจเป็นหนังสือให้พนักงานการประปานครหลวงซึ่งดำรงตำแหน่งตั้งแต่ผู้อำนวยการฝ่ายขึ้นไปสั่งจ่ายเงินภายในวงเงินคราวหนึ่งไม่เกินห้าหมื่นบาทก็ได้ สำหรับผู้อำนวยการกองหรือผู้อำนวยการฝ่ายที่มีหน้าที่เกี่ยวกับการเงินผู้ว่าการจะมอบอำนาจเป็นหนังสือให้สั่งจ่ายเงินภายในวงเงินไม่เกินห้าแสนบาทก็ได้ การจ่ายเงินตามสัญญาหรือข้อผูกพันใดๆ ที่ได้รับอนุมัติจากผู้ว่าการ หรือผู้ที่ผู้ว่าการมอบหมาย ให้ผู้อำนวยการฝ่ายบัญชีหรือผู้อำนวยการฝ่ายการเงิน เบิกจ่ายเงินต่อไปได้ ส่วนที่ ๒ การจ่ายเงินเดือน ค่าจ้าง --------------- ข้อ๓๑ เงินเดือน ค่าจ้างให้จ่ายตามงบประมาณรายจ่ายประจำปีของการประปานครหลวงเมื่อสิ้นปีงบประมาณใดแล้ว หากงบประมาณรายจ่ายประจำปีใหม่ยังไม่มีผลใช้บังคับก็ให้เบิกจ่ายตามงบประมาณรายจ่ายปีนั้นไปพลางก่อนก็ได้ ข้อ๓๒ให้กองการเงินมีหน้าที่เบิกและจ่ายเงินเดือน ค่าจ้าง ให้แก่พนักงานและลูกจ้าง ณ ที่ทำการสำนักงานใหญ่เว้นแต่ที่ทำการใดที่อยู่ห่างไกลจากสำนักงานใหญ่จะให้พนักงานและลูกจ้างมารับเงิน ณ ที่ทำการสำนักงานใหญ่ไม่สะดวกผู้ว่าการจะกำหนดให้หัวหน้าหน่วยงานนั้นรับเงินไปจ่ายก็ได้ การจ่ายเงินเดือนค่าจ้าง จะจ่ายด้วยการใช้บริการธนาคารตามวิธีการอันเหมาะสมที่ผู้ว่าการจะกำหนดก็ได้ ข้อ๓๓ การจ่ายเงินเดือนและค่าจ้างตามปกติให้จ่ายเดือนละครั้งในวันก่อนวันทำการสุดท้ายของเดือนหนึ่งวันส่วนการจ่ายค่าจ้างของลูกจ้างชั่วคราวให้จ่ายตามระยะเวลาที่ผู้ว่าการกำหนด ในกรณีที่เห็นสมควรผู้ว่าการจะกำหนดวันจ่ายเงินเดือนและค่าจ้างนอกจากที่กล่าวในวรรคแรกด้วยความเห็นชอบของคณะกรรมการก็ได้ ข้อ๓๔ให้หน่วยงานระดับกองรายงานการเปลี่ยนแปลงเกี่ยวกับเงินเดือนค่าจ้างของพนักงานและลูกจ้างในสังกัด ตามแบบที่กำหนดส่งให้กองบัญชีทั่วไปเพื่อตรวจสอบภายในวันที่ ๑๐ ของเดือน รายงานต่างๆ ในวรรคแรก ให้เป็นไปตามที่ฝ่ายบัญชีกำหนด ในกรณีที่ไม่มีการเปลี่ยนแปลงก็ให้ยืนยันให้ทราบเช่นเดียวกัน ข้อ๓๕ การจ่ายเงิน ให้จ่ายแก่ตัวผู้มีสิทธิรับเงินในกรณีที่ผู้จ่ายเงินไม่รู้จักตัวผู้มีสิทธิรับเงิน ผู้จ่ายเงินจะขอให้บุคคลอื่นรับรองหรือให้ผู้ขอรับเงินแสดงหลักฐานประกอบการพิจารณา เช่น บัตรประจำตัว ก็ได้ ข้อ๓๖ ในกรณีที่ผู้รับเงินไม่สามารถรับเงินด้วยตนเองได้จะมอบฉันทะให้บุคคลอื่นเป็นผู้รับเงินแทนก็ได้โดยจัดทำใบมอบฉันทะตามแบบที่ฝ่ายบัญชีกำหนด ส่วนที่ ๓ การจ่ายเงินยืม ------------- ข้อ๓๗ การยืมเงินทุกประเภทไปจ่ายในการดำเนินงานของการประปานครหลวงให้ผู้ยืมทำใบยืมเงินตามแบบที่ฝ่ายบัญชีกำหนด ๒ ฉบับพร้อมทั้งแสดงประมาณการค่าใช้จ่ายและเหตุผลความจำเป็นเสนอต่อหัวหน้าหน่วยงานที่สังกัดแล้วให้หัวหน้าหน่วยงานเจ้าสังกัดพิจารณาเสนอต่อผู้มีอำนาจสั่งจ่ายเพื่ออนุมัติ ข้อ๓๘ให้ผู้ว่าการหรือผู้ที่ได้รับมอบอำนาจจากผู้ว่าราชการตามข้อ ๓๐ มีอำนาจสั่งจ่ายเงินยืมดังกล่าวตามข้อ ๓๗ได้ภายในวงเงินตามที่กำหนดในข้อ ๒๙ และ ข้อ ๓๐ แต่ห้ามสั่งจ่ายเงินยืมรายใหม่ประเภทเดียวกันถ้าผู้ยืมยังมิได้ส่งใช้เงินยืมหรือใบสำคัญหักล้างเงินยืมรายเก่าประเภทเดียวกันให้เสร็จสิ้นไปก่อน ข้อ๓๙ ให้กองการเงินจ่ายเงินยืมตามใบยืมเงินที่ผู้ว่าการหรือผู้ที่ได้รับมอบอำนาจจากผู้ว่าการอนุมัติแล้วและให้เก็บรักษาใบยืมเงินไว้ในที่ปลอดภัยเช่นเดียวกับการเก็บรักษาตัวเงิน ข้อ๔๐ เมื่อผู้ยืมเงินได้รับเงินแล้ว ให้รีบส่งใบสำคัญหรือหลักฐานการจ่ายเงินพร้อมด้วยเงินเหลือจ่าย (ถ้ามี)หักล้างเงินยืมให้เสร็จสิ้นโดยด่วน อย่างช้าไม่เกิน ๑๕ วัน เว้นแต่กรณีที่มีความจำเป็นให้ขออนุมัติขยายเวลาต่อผู้มีอำนาจสั่งจ่ายเงินยืมเป็นรายๆ ไป ข้อ๔๑ เมื่อได้รับคืนเงินยืมหรือใบสำคัญหักล้างเงินยืม ให้กองการเงินปฏิบัติดังนี้ (๑)กรณีรับคืนเป็นเงินสด ให้ผู้รับเงินออกใบเสร็จรับเงินตามที่กำหนดในข้อ ๖ และข้อ ๑๘ (๒)กรณีคืนเป็นใบสำคัญ หรือหลักฐานการจ่าย ให้เจ้าหน้าที่ผู้รับคืนเงินยืมตรวจสอบความถูกต้อง และลงลายมือชื่อรับคืนเงินยืมในใบยืมทั้ง๒ ฉบับ มอบให้ผู้ยืม ๑ ฉบับ เก็บรักษาไว้เป็นหลักฐานประกอบการลงบัญชี ๑ ฉบับ ข้อ๔๒ ในกรณีที่ปรากฏว่าผู้ยืมไม่ได้ส่งคืนเงินยืม หรือใบสำคัญหักล้างเงินยืมภายในระยะเวลากำหนด ให้กองการเงินเรียกเงิน ทวงถามหรือหักเงินที่ผู้ยืมจะพึงได้รับหรือดำเนินการตามกฎหมายแล้วแต่กรณีเพื่อให้ได้รับชดใช้ให้เสร็จสิ้นไปโดยด่วน ข้อ๔๓ ให้ฝ่ายบัญชีรายงานให้ผู้ว่าการทราบถึงฐานะเงินยืมค้างชำระในวันสิ้นเดือนเป็นประจำทุกเดือน ส่วนที่ ๔ การจ่ายเงินอื่น ๆ ---------------- ข้อ๔๔หน่วยงานใดมีความจำเป็นที่จะต้องเบิกจ่ายเงิน ให้หัวหน้าหน่วยงานนั้นจัดทำใบเบิกยื่นต่อฝ่ายบัญชีหรือฝ่ายการเงินพร้อมกับแนบเอกสารประกอบการเบิกจ่ายหรือหลักฐานการจ่ายตามที่ฝ่ายบัญชี หรือฝ่ายการเงินกำหนดแล้วแต่กรณี ข้อ๔๕ ให้ฝ่ายบัญชี หรือฝ่ายการเงินตรวจสอบใบเบิกเอกสารประกอบการเบิกจ่ายและหลักฐานการจ่ายเงินประกอบการขอเบิกเงินให้ถูกต้องตามระเบียบและตามหลักฐานการก่อหนี้ผูกพันก่อนที่จะเสนอผู้มีอำนาจสั่งจ่ายเงินต่อไป ข้อ๔๖ ในกรณีที่มีการสั่งจ่ายเงินจากบัญชีเงินฝากของการประปานครหลวงให้ผู้อื่นให้ผู้ว่าการหรือรองผู้ว่าการลงลายมือชื่อร่วมกับผู้อำนวยการฝ่ายการเงินหรือผู้อำนวยการกองการเงิน เว้นแต่การสั่งจ่ายโอนเงินระหว่างบัญชีเงินฝากของการประปานครหลวงให้พนักงานดังกล่าวในวรรคแรก จำนวน ๒ นาย ลงลายมือชื่อร่วมกันได้ หมวด ๓ การเก็บรักษาเงิน การนำฝาก หรือการถอนเงินและโอนเงินจากธนาคาร ------------------- ส่วนที่ ๑ การเก็บรักษาเงินของกองการเงิน ---------------- ข้อ๔๗เงินรายรับทุกประเภทที่กองการเงินได้รับ ให้นำส่งเข้าบัญชีเงินฝากของการประปานครหลวง ที่ธนาคารในวันทำการนั้น ๆหากมีความจำเป็นไม่สามารถจะนำส่งในวันทำการนั้นได้ทัน ให้เก็บรักษาตามข้อ ๔๘ และให้นำส่งในวันทำการถัดไปโดยบันทึกความจำเป็นไว้ ข้อ๔๘การเก็บรักษาเงินให้เก็บไว้ที่ปลอดภัย ในห้องเก็บรักษาเงินโดยเฉพาะของที่สำนักงานใหญ่ ห้ามเก็บรักษาเป็นส่วนตัว ข้อ๔๙ ให้กองการเงินจัดทำรายงานรับ -จ่าย และเงินคงเหลือประจำวันโดยแสดงเงินคงเหลือที่เก็บรักษาแต่ละชนิดและราคา ข้อ๕๐ให้มีคณะกรรมการเก็บรักษาเงินในสำนักงานใหญ่ ประกอบด้วยผู้อำนวยการฝ่ายการเงิน ผู้อำนวยการกองการเงินผู้อำนวยการกองประมวลบัญชี สำหรับการเก็บรักษาเงินที่สำนักงานประปาสาขาให้ผู้ว่าการแต่งตั้งบุคคลที่เห็นสมควรไม่น้อยกว่าสามคน เป็นคณะกรรมการเก็บรักษาเงิน ข้อ๕๑ให้คณะกรรมการเก็บรักษาเงินตามข้อ ๕๐ มีหน้าที่ดังนี้ (๑)ตรวจนับเงินคงเหลือให้ถูกต้องตามที่แสดงไว้ในรายงานเงินคงเหลือประจำวัน แล้วลงลายมือชื่อในรายงานเงินคงเหลือประจำวันดังกล่าว (๒)นำเงินเข้าเก็บในห้องเก็บรักษาเงิน (๓)เมื่อนำเงินเข้าเก็บประจำวันเรียบร้อยแล้ว ให้ปิดห้องเก็บรักษาเงินใส่กุญแจและใช้เชือกที่ไม่มีรอยต่อผูกมัดแล้วประทักตราตรงรอยผูกมัดในลักษณะที่เชือกและตราประทับจะต้องถูกทำลายเมื่อเปิดห้องเก็บรักษาเงิน (๔)ก่อนปิดห้องเก็บรักษาเงินในวันทำการ ให้ตรวจสภาพห้องเก็บรักษาเงินกุญแจ และตราประทับของคณะกรรมการเมื่อปรากฏว่าอยู่ในสภาพเรียบร้อยเป็นปกติ ก็ให้เปิดห้องเก็บรักษาเงิน มอบเงินให้ผู้อำนวยการกองการเงินหรือเจ้าหน้าที่ของกองการเงิน ผู้รับผิดชอบ (๕)ในกรณีที่ตรวจพบว่า ห้องเก็บรักษาเงิน กุญแจ และตราประทับอยู่ในสภาพผิดปกติ ให้รายงานผู้ว่าการโดยไม่ชักช้าในกรณีเช่นนี้ห้ามทำการเปิดห้องเก็บรักษาเงินจนกว่าจะได้รับอนุมัติจากผู้ว่าการ ข้อ๕๒ให้กรรมการเก็บรักษาเงินแต่ละคนเก็บรักษาลูกกุญแจห้องเก็บรักษาเงินไว้คนละดอก ข้อ๕๓ให้ผู้ว่าการมีอำนาจสั่งให้หน่วยงานต่าง ๆ มีเงินไว้เพื่อทดรองเป็นค่าใช้จ่ายได้ตามความจำเป็น ภายในวงเงินไม่เกินสองหมื่นบาทแต่สำหรับกองการเงินให้มีเงินไว้เพื่อทดรองได้ภายในวงเงินไม่เกินสี่แสนบาท การเก็บรักษาเงินทดรองของกองการเงินให้ปฏิบัติตามข้อ๔๘ ส่วนการเก็บรักษาเงินทดรองของหน่วยงานอื่นให้เก็บรักษาไว้ในที่ปลอดภัย เมื่อได้จ่ายเงินทดรองไปแล้วให้หน่วยงานนั้น ๆ ดำเนินการเบิกใช้โดยไม่ชักช้า ส่วนที่ ๒ การนำเงินฝาก หรือการถอนเงินจากธนาคาร ------------- ข้อ๕๔ การนำเงินฝาก หรือการถอนเงินจากธนาคารถ้าเงินนั้นเป็นเงินสดจำนวนตั้งแต่ห้าหมื่นบาทขึ้นไปให้หัวหน้าหน่วยงานระดับกองหรือเทียบเท่าแต่งตั้งคณะกรรมการร่วมกันควบคุมเงินอย่างน้อยสามคนคณะกรรมการดังกล่าวจะต้องประกอบด้วย เจ้าหน้าที่ซึ่งดำรงตำแหน่งหัวหน้าแผนกหรือเทียบเท่าขึ้นไปหนึ่งคนและประจำแผนกหรือเทียบเท่าขึ้นไปไม่น้อยกว่าสองคน ในกรณีจำเป็นเพื่อความปลอดภัยจะจัดให้มีเจ้าหน้าที่ตำรวจคุ้มกันด้วยก็ได้ ข้อ๕๕ในระหว่างการปฏิบัติงานตามความในข้อ ๕๔ ห้ามกรรมการแยกย้ายจากกันเป็นอันขาด ข้อ๕๖ การรับเงินเพื่อนำไปฝากธนาคารหรือการส่งเงินที่ถอนจากธนาคารให้จัดทำหลักฐานระหว่างเจ้าหน้าที่ผู้รับผิดชอบของกองการเงินและกรรมการผู้รับผิดชอบตามข้อ ๕๔ อย่างน้อยสามคนไว้ด้วย ข้อ๕๗ การนำเงินไปจ่ายหรือการไปรับเงินณ สถานที่ซึ่งอาจเป็นการไม่ปลอดภัยให้ปฏิบัติตามที่กำหนดไว้ในข้อ ๕๔ ข้อ ๕๕ และข้อ ๕๖โดยอนุโลม ส่วนที่ ๓ การโอนเงิน --------------- ข้อ๕๘ ให้ผู้ว่าการหรือผู้ที่ผู้ว่าการมอบหมาย มีอำนาจสั่งการโอนเงินฝากธนาคาร และโอนเงินในบัญชีเงินฝากจากบัญชีหนึ่งไปเข้าบัญชีเงินฝากอีกบัญชีหนึ่งของการประปานครหลวงได้ หมวด ๔ การตรวจสอบบัญชีภายในและการจัดทำรายงานงบรายได้ - รายจ่าย --------------------- ข้อ๕๙ให้มีการตรวจสอบโดยผู้ตรวจสอบบัญชีเป็นประจำ ผู้ตรวจสอบบัญชีมีหน้าที่เกี่ยวกับการตรวจสอบตามข้อบังคับนี้ ดังต่อไปนี้ (๑)ตรวจสอบใบเสร็จรับเงินค่าน้ำประปาตามข้อ ๑๖ (๒)ตรวจสอบรายงานของผู้ตรวจสอบการเก็บเงินตามข้อ ๒๓ แล้วรายงานผลการตรวจสอบต่อผู้ว่าการเป็นประจำ (๓)ตรวจสอบการรับ - การจ่าย การเก็บรักษาเงิน ให้เป็นไปโดยถูกต้องและเป็นไปตามข้อบังคับนี้ (๔)ตรวจสอบยอดเงินฝากธนาคาร ให้เป็นไปโดยถูกต้องอย่างน้อยเดือนละหนึ่งครั้ง การตรวจสอบตาม(๑), (๓) และ (๔) หากไม่ถูกต้องให้รายงานผู้ว่าการทราบ ประกาศณ วันที่ ๘ ธันวาคม พ.ศ. ๒๕๓๐ เจริญจิตต์ ณ สงขลา ประธานกรรมการการประปานครหลวง-----------------------------------------------------------------------------------------------------------------------ข้อ ๕ถูกยกเลิกโดยข้อบังคับการประปานครหลวง ฉบับที่ ๙๙ พ.ศ. ๒๕๓๗ ข้อ ๓โดยให้ใช้ข้อความที่พิมพ์ไว้นี้แทน ซึ่งมีผลใช้บังคับตั้งแต่วันที่ ๑ มิถุนายน ๒๕๓๗เป็นต้นไปข้อ ๕๓ถูกยกเลิกโดยข้อบังคับการประปานครหลวง ฉบับที่ ๑๐๕ พ.ศ. ๒๕๓๙ ข้อ ๓ โดยให้ใช้ข้อความที่พิมพ์ไว้นี้แทน ซึ่งมีผลใช้บังคับตั้งแต่วันที่ ๖ มิถุนายน ๒๕๓๙เป็นต้นไป[รก. ๒๕๔๑/๙๒ง/๒๑๙/๑๗ พฤศจิกายน ๒๕๔๑] พรพิมล/พิมพ์/แก้ไข ๒๙ก.ค ๒๕๔๕ B+A(C )